KOMISIJOS SPRENDIMAS
2006 m. kovo 9 d.
suteikiantis leidžiančias nukrypti nuostatas, siekiant valstybių narių statistikos sistemas suderinti su Europos Parlamento ir Tarybos reglamentu (EB) Nr. 1161/2005
(pranešta dokumentu Nr. C(2006) 706)
(autentiški tik tekstai anglų, čekų, danų, estų, graikų, maltiečių, portugalų, prancūzų, slovakų, slovėnų, suomių, švedų ir vengrų kalbomis)
(2006/209/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. liepos 6 d. Europos Parlamento ir Tarybos reglamentą (EB) Nr. 1161/2005 dėl ketvirtinių nefinansinių sąskaitų rengimo pagal institucinius sektorius (1), ypač į jo 3 straipsnio 4 dalį,
atsižvelgdama į Čekijos Respublikos, Danijos Karalystės, Estijos Respublikos, Graikijos Respublikos, Airijos, Kipro Respublikos, Liuksemburgo Didžiosios Hercogystės, Vengrijos Respublikos, Maltos Respublikos, Portugalijos Respublikos, Slovėnijos Respublikos, Slovakijos Respublikos, Suomijos Respublikos, Švedijos Karalystės bei Didžiosios Britanijos ir Šiaurės Airijos Jungtinės Karalystės pateiktus prašymus,
kadangi:
(1)
Reglamente (EB) Nr. 1161/2005 pateikiamas ketvirčio duomenų, kurie turi būti perduodami nuo 2006 m. sausio 3 d., sąrašas.
(2)
Reglamento (EB) Nr. 1161/2005 3 straipsnio 4 dalyje nustatyta, kad, jei reikia iš esmės pakeisti nacionalines statistikos sistemas, Komisija gali suteikti nuo šio reglamento leidžiančias nukrypti nuostatas. Tokios leidžiančios nukrypti nuostatos negali galioti ilgiau kaip trejus metus nuo šio reglamento įsigaliojimo datos.
(3)
Kelios valstybių narių institucijos savo laiškuose prašė pagal Reglamento (EB) Nr. 1161/2005 3 straipsnio 4 dalį suteikti leidžiančias nukrypti nuostatas.
(4)
Iš Eurostatui pateiktos informacijos yra aišku, kad valstybių narių prašymų suteikti leidžiančias nukrypti nuostatas priežastis - poreikis iš esmės pakeisti nacionalines statistikos sistemas, siekiant jas visiškai suderinti su Reglamentu (EB) Nr. 1161/2005. Ketvirtinėms nefinansinėms sąskaitoms pagal institucinius sektorius parengti reikia papildomų duomenų šaltinių, parengti naujas statistines priemones ir sukurti bei įgyvendinti duomenų rengimo sistemą, kuria būtų galima atlikti užduotis per trumpus galutinius terminus. Todėl prašymai suteikti leidžiančias nukrypti nuostatas turėtų būti patenkinti,
PRIĖMĖ ŠĮ SPRENDIMĄ:
1 straipsnis
Leidžiančios nukrypti nuostatos suteikiamos priede išvardytoms valstybėms narėms, laikantis jame nurodytų sąlygų ir apribojimų, kad valstybių narių atitinkamos nacionalinės statistikos sistemos atitiktų Reglamentą (EB) Nr. 1161/2005.
2 straipsnis
Šis Sprendimas skirtas Čekijos Respublikai, Danijos Karalystei, Estijos Respublikai, Graikijos Respublikai, Airijai, Kipro Respublikai, Liuksemburgo Didžiajai Hercogystei, Vengrijos Respublikai, Maltos Respublikai, Portugalijos Respublikai, Slovėnijos Respublikai, Slovakijos Respublikai, Suomijos Respublikai, Švedijos Karalystei bei Didžiosios Britanijos ir Šiaurės Airijos Jungtinei Karalystei.
Priimta Briuselyje, 2006 m. kovo 9 d.